  Виталий Пронин Удмуртиысь МВД-лэн Экономикаысь йыружъёсын но коррупциен нюръяськонъя управлениезлы тырмиз 75 ар. Та удысын законэз тӥян учыръёс шӧдтэк шорысь уг кылдо. Йыртэмасьёс «пась» утчало налогъёсты тыронтэм, басьтэм кредитъёсты берыктонтэм вылысь. Законэз тӥян учыръёс паймыто возьыттэм луэменызы, шуэ управленилэн кивалтӥсез Алексей Останин. Кузьым басьтон но пӧяськонТани 2011-тӥ арын шараямын 2 сюрс 339 йыртэман. Соосъя ӝутэм уголовной ужъёс возьматӥзы: йыртэмасьёс оглом 141 миллион манетэз асэстыны выриллям. Та коньдонлэн бадӟым люкетэз - 120 миллион манетэз - берыктэмын.Тросэз йыртэманъёс шараямын вуз карон удысын. Управлениын ужасьёс ӵем радъяло «Контрафакт» операциос. Уката ӵемгес син азязы шедё лицензитэк аудио-, видеодискъёсты вӧлмытӥсьёс - 600 сюрс манет тыр таӵе вуз ӧз вуы басьяськисьёс кие.Улон инты вузан-басьтон удыс но озьы ик йыртэмасьёс понна - шуныт но пайдаё сэрег. 50 миллион манет тыр 69 йыруж лэсьтэмын. Пӧлысьтыз 6-ез герӟаськемын анай капиталэз бергатэмен. Та учыръёсъя ӝутэмын Уголовной кодексысь 159 статьяя (мошенничество) ужъёс.Экономикаысь йыружъёсты шараясьёслы кылем арын ватсаськиз выль удыс - коррупциез кортнан. 244 учыр шараямын. Соос пӧлысь 211-зэ быдэстӥзы пичи но бадӟым кивалтӥсьёс. Та учыръёс пӧлысь 58-аз шараямын кузьым басьтон. Роботлы кельшиз суредам коньдонКылем арын кык поллы тросгес луизы огазеяськыса йыртэмасьёс. Законэз кык кузя тӥяд ке - со уллё ини. Тани Ижысь кык егит эшъёслы тунсыко потӥз - быгатозы-а, уз-а соос банкоматэз алданы.Со понна пинал «усточиос» огаз терминалэ тыризы суредам коньдон. Та купюраоссы огшоры гинэ дасямын ӧй вал. Интернетын бугыръяськыса, пиос тодӥзы: банкомат чакла, вань-а коньдонлэн пӧянлэсь утись элементъёсыз - векчи пасьёсыз, чилясь гожъёсыз но мукет. Паймоно кадь, но машина-роботэз пиос алданы быгатӥзы. Суредам уксёзэс банкомат ньылӥз - огез пияшлэн банкысь счётэз 100 сюрс манетлы узырмиз. Но та коньдонэз пиос басьтыны ӧз вуэ. Банкысь служба но полиция шаплыгес вылӥллям.Табере кык эшъёс кыл кутон улэ шедизы. Бадӟымезлы йыртэмасьлы - 22 арес. Вань тодмооссы но ӵыжы-выжыоссы паймемын: визьмо, дышетскись пиос таӵе кырыж сюрес вылэ султӥллям. Зэм, суд соосты 5 арлы пытсэт сьӧры но келяны быгатоз. Кин тодэ, оло, нырысьсэ сокем зол уз йӧттэ. Нош визь пыроз-а юлтошъёслы? Пытсэт сьӧрын юбилейВордскем нуналзэ следствиея изоляторын пумитаз Можга ёрослэн йырыз Владимир Максютин. Тодады вайытом: полициын но Следствиея управлениын ужасьёс сое ӝегатӥзы 6-тӥ мартэ. Чиновник китӥз кырмемын вал, 1 миллион 250 сюрс манет кузьым басьтыкуз.Та коньдонэз Максютинлы сётӥз Можгалась огез ужбергатӥсь. Кивалтӥсь сое оскытӥз, Депутатъёслэн ёрос кенешсылэн огаз сессияз сюлмаськытӥсь ужпум - муниципал ваньбурез вузан - быдэстэмын луоз шуыса. Соку ужбергатӥсьлэн йыр висёнэз бырысал.Максютинэз полициын ужасьёс оп! шуыса гинэ ӧз кырме. Экономикаысь йыружъёсын но коррупциен нюръяськонъя управленилэн кивалтӥсез Алексей Останин верамъя, эскерон-чаклан мынӥз ог ӝыны ар.Следствие вакытлы чиновникез интыязы кечат-вамат корт сьӧры. 9-тӥ мартэ Максютинлы тырмиз 60 арес. Бадӟым кузьым басьтэмез понна азьвыл йырлы сётыны быгатозы 8-15 ар.Елена Скворцова. Теги: Полиция  